**Епидемиолошки подаци**

Рак грлића материце је препознат као озбиљан јавноздравствени изазов у Србији. Министарство здравља је зато крајем 2012. године увело организовани скрининг рака грлића материце.

Према подацима Регистра за рак Института за јавно здравље Србије „Др Милан Јовановић Батут”, у просеку се у Србији сваке године региструје нешто више од 1100 новооболелих жена од карцинома грлића материце. Просечна стандардизована стопа инциденције (\* стандардна популација Европе) од цервикалног карцинома износи 26,3 на 100.000 жена. Од карцинома грлића материце сваке године умре у просеку 460 жена и просечна стандардизована стопа морталитета (\* стандардна популација Европе) износи 9,1 на 100.000 жена свих узраста. Карцином грлића се чешће јавља у узрасту од 35. године, али највише узрасно-специфичне стопе оболевања су у узрасту од 50. до 59. године. У случају умирања регистроване стопе морталитета пропорционално расту почев од 45. године и највише су у узрасту од 70 до 75 и више година.

Током 2020. године регистровано је 1087 новооболелих жена од рака грлића материце и стандардизована стопа инциденције (\* стандардна популација Европе) је износила 24,4 на 100.000 жена. Током исте године, 453 жене су у Србији умрле од ове врсте рака и стандардизована стопа морталитета (\* стандардна популација Европе) је износила 8,9 на 100.000 жена.

Када говоримо о оболевању, највише стандардизоване стопе инциденције од рака грлића материце у 2020. години, у односу на просечну стопу инциденције од ове малигне локализације у Републици Србији, регистроване су у Западнобачкој, Колубарској, Пиротској и Севернобанатској области, а најниже у Рашкој, Златиборској, Златиборској и Мачванској области (графикон 1).

**Графикон 1.** Стандардизоване стопе инциденције рака грлића материце, по окрузима у Републици Србији, 2020. година



У случају леталних исхода, више стандардизоване стопе морталитета од просечне у Републици Србији су регистроване у Зајечарској, Западнобачкој, Пчињској и Топличкој области, а најниже у Моравичкој, Златиборској, Поморавској и Средњебанатској области (графикон 2).

**Графикон 2.** Стандардизоване стопе морталитета рака грлића материце, по окрузима у Републици Србији, 2020. година



На основу регистрованих стопа оболевања и умирања, као и на основу најновијих процена Европског информационог система (ECIS) за 2020. годину, Србија се и даље налази у групи земаља са високим стопама оболевања и умирања у Европи.

Када је реч о оболевању од рака грлића материце, Србија се, после Црне Горе, Румуније, Естоније и Литваније, налази на петом месту у Европи. По умирању од рака грлића материце наша земља се налази на другом месту у Европи, одмах после жена у Црној Гори.